மட்/ககு/கிரான் மத்திய கல்லூரி

கிரான் மத்திய கல்லூரி   

கிரான் மத்திய கல்லூரி என்பது மட்டக்களப்பு மாவட்டத்தின் கோறளைப்பற்று தெற்கு பிரதேச செயலாளர் பிரிவில் அமைந்துள்ள ஒரு கல்வி நிறுவனமாகும். இக்கல்லூரி கிரான் கிழக்கு கிராம சேவகர் பிரிவில் அமைந்துள்ளது. இது கல்குடா கல்வி வலயத்தின் முன்னோடிப் பாடசாலைகளுள் ஒன்றாகும்.  

 வரலாறு   
கிரான் மத்திய கல்லூரி 03 நவம்பர் 1945 ஆம் ஆண்டு கிராம முன்னோடிகளின் முயற்சியினால் கிரான் அரசினர் தமிழ் கலவன் பாடசாலை எனும் பெயரில் நிறுவப்பட்டது. இதன் முதல் தலைமையாசிரியராக திரு. வீராச்சாமி சுப்பிரமணியம் அவர்கள் நியமிக்கப்பட்டார். ஆரம்பத்தில் கிடுகு கொட்டகையில் செயல்படத் தொடங்கிய இப்பாடசாலை, படிப்படியாக வளர்ச்சியடைந்து 1952 ஆம் ஆண்டில் க.பொ.த. சாதாரண தரம் வரை தரமுயர்த்தப்பட்டது. இதன் பின்னர் பாடசாலையின் பெயர் கிரான் மகா வித்தியாலயம் என மாற்றப்பட்டது.  

1987 ஆம் ஆண்டில், அதிபர் திரு. எம். பிசாத் அவர்களின் முயற்சியினால், க.பொ.த உயர்தரத்தில் கலைப்பிரிவு ஆரம்பிக்கப்பட்டது. இதில் முதல் தடவையாக இரண்டு மாணவர்கள் பல்கலைக்கழகத்திற்கும், ஒருவர் கல்வியியல் கல்லூரிக்கும் தேர்வானது குறிப்பிடத்தக்க சாதனையாகும். 1996 ஆம் ஆண்டில் க.பொ.த உயர்தரத்தில் வர்த்தகப்பிரிவு ஆரம்பிக்கப்பட்டது.  

2012 ஆம் ஆண்டில், 1000 பாடசாலைகள் நிகழ்ச்சித்திட்டத்தின் கீழ் கல்லூரி உள்வாங்கப்பட்டது. இது கல்லூரிக்குத் தேவையான பல பௌதீக மற்றும் மனித வளங்களைப் பெறுவதற்கு உதவியதுடன், கல்லூரியின் வளர்ச்சிப்போக்கில் ஒரு மைல்கல்லாக அமைந்தது.  

2013 ஆம் ஆண்டில், க.பொ.த உயர்தரத்தில் தொழில்நுட்பப் பிரிவு ஆரம்பிக்கப்பட்டது. 2016 ஆம் ஆண்டில், பாடசாலையின் பெயர் மீண்டும் கிரான் மத்திய கல்லூரி என மாற்றப்பட்டது. அதே ஆண்டு, க.பொ.த. சாதாரண தரப்பரீட்சையில் முதல் தடவையாக மூன்று மாணவர்கள் 9 பாடங்களிலும் அதிவிசேட சித்தி பெற்று சாதனை படைத்தனர்.  

2017 ஆம் ஆண்டில், க.பொ.த உயர்தரத்தில் கணித விஞ்ஞானப் பிரிவுகள் ஆரம்பிக்கப்பட்டன. அதே ஆண்டு, 13 ஆம் ஆண்டு உத்தரவாதமளிக்கப்பட்ட கல்வித் திட்டத்திற்காக கல்குடா கல்வி வலயத்தில் கிரான் மத்திய கல்லூரி தேர்வு செய்யப்பட்டு நடைமுறைப்படுத்தப்பட்டது.  

2021 ஆம் ஆண்டில், கிரான் மத்திய கல்லூரி தேசிய பாடசாலை செயல்திட்டத்தின் கீழ் உள்வாங்கப்பட்டு, தேசிய பாடசாலையாக தரமுயர்த்தப்பட்டது.  

 தற்போதைய நிலை   
தற்போது கிரான் மத்திய கல்லூரியில் 1100 மாணவர்களும், 60 கல்விசார் ஊழியர்களும், 4 கல்வி சாரா ஊழியர்களும் உள்ளனர். கல்லூரியின் அதிபராக திரு. செ. செல்வசுதேசன் அவர்கள் கடமையாற்றுகிறார்.  

 குறிப்பிடத்தக்க சாதனைகள்   
 1987: கலைப்பிரிவு ஆரம்பிக்கப்பட்டு, முதல் தடவையாக மாணவர்கள் பல்கலைக்கழகம் மற்றும் கல்வியியல் கல்லூரிக்கு தேர்வு.  
 2016: க.பொ.த. சாதாரண தரப்பரீட்சையில் மூன்று மாணவர்கள் 9 பாடங்களிலும் அதிவிசேட சித்தி பெற்றது.  
 2017: கணித விஞ்ஞானப் பிரிவுகள் ஆரம்பிக்கப்பட்டு, மாணவர்கள் பொறியியல், சித்த மருத்துவம் மற்றும் உயிரியல் விஞ்ஞானத்துறைக்கு தேர்வு.  

 வெளி இணைப்புகள்   
 கிரான் மத்திய கல்லூரியின் அதிகாரப்பூர்வ வலைப்பதிவு  
 கிரான் மத்திய கல்லூரியின் பேஸ்புக் பக்கம்  

 இவற்றையும் காண்க   
 மட்டக்களப்பு மாவட்டம்  
 கோறளைப்பற்று தெற்கு பிரதேச செயலாளர் பிரிவு  
 கல்குடா கல்வி வலயம்  

பகுப்பு:மட்டக்களப்பு மாவட்டத்தின் கல்வி நிறுவனங்கள்